b'\n_START_ARTICLE_\nCarl Holstein\n_START_SECTION_\nVirke\n_START_PARAGRAPH_\nHan var s\xc3\xb8n af kaptajn og kammerjunker Carl Adolph von Holstein (1779-1817) og Louise Magdalene f\xc3\xb8dt Scheidemann (1784-1828). Han gik fra 1829 til 1832 p\xc3\xa5 Landkadetakademiet, men blev ikke officer. Holstein arbejdede som forvalter og handelskontorist og blev sener ejer af Dyrehaveg\xc3\xa5rd. Han fik titel af j\xc3\xa6germester._NEWLINE_Holstein var 1848-57 medlem af og 1854-57 formand for sogneforstanderskabet, 1853 medlem af Sundhedskommissionen, 1856-77 medlem af K\xc3\xb8benhavns Amtsr\xc3\xa5d, 1858-78 medlem af bestyrelsen i Landbygningernes almindelige Brandforsikring og 1859-77 landv\xc3\xa6senskommiss\xc3\xa6r._NEWLINE_Han blev valgt til Folketinget i K\xc3\xb8benhavns Amts 2. valgkreds (Lyngbykredsen) 7. juni 1864 og atter ved valget 4. juni 1866. Men ved valget den 12. oktober 1866 m\xc3\xa5tte Holstein se sig sl\xc3\xa5et med 150 stemmer af g\xc3\xa5rdejer Peder Hansen fra \xc3\x98ver\xc3\xb8d. Han var desuden 5. marts 1864 til 1866 medlem af Rigsr\xc3\xa5dets Folketing._NEWLINE_Han var oprindeligt valgt som venstremand, men senere n\xc3\xa6rmest konservativ p\xc3\xa5 grund af grundlovsdiskussionen 1866.\n_START_SECTION_\n\xc3\x86gteskaber\n_START_PARAGRAPH_\nHan \xc3\xa6gtede f\xc3\xb8rste gang 25. oktober 1844 i Lyngby Thora Amalie Modeweg (27. maj 1823 i Brede - 25. marts 1862 p\xc3\xa5 Dyrehaveg\xc3\xa5rd), datter af kl\xc3\xa6defabrikant Johan Carl Modeweg og Magdalene Lovise Bock, og siden (9. maj 1866) Charlotte Frederikke komtesse Knuth (19. december 1830 p\xc3\xa5 Bonderup - 15. juli 1883 i Lyngby), datter af stiftamtmand, greve Julius Knuth.'